I PASSÆ 5 de mazzo, apreuvo à doî giorni de feste e çelebraçioin à Tabarca, a l’è stæta presentâ offiçialmente da-i governi de Tunexia, Spagna e Italia a domanda de candidatua à l’UNESCO perché a riconosce comme patrimonio inmateriale de l’umanitæ “l’ereditæ colturale de l’avventua stòrica di tabarchin”. Oua ghe saià tempo trei meixi se mai se dovesse integrâ quarcösa; dapeu, into gio de un anno circoncirca, l’UNESCO a daià a seu rispòsta.
“O fæto che a domanda a segge riçevua o no compòrta di contributi econòmichi, sto chì o l’è ben regordâlo, ma o riconoscimento o rappresenta un grandiscimo stimolo a-o turismo”, a spiega a-o Secolo XIX a Monique Longerstay, l’archeòloga belga-tunexiña ch’a l’à cordinou o progetto inti anni, e in sciâ fin a l’à scrito ascì a candidatua.Un progetto che gh’è vosciuo do tempo pe inandiâlo. “Stavo à Tabarca in Tunexia, perché mæ maio o l’ea o scindico da çittæ”, a continua a Longerstay, “e tutti i giorni veddeiva da-o barcon o ‘fòrte zeneise’. Me son appascionâ a-a stöia, e l’è comensou tutto: do 1978 ò fæto o primmo viægio a-o Paise”. Coscì i tabarchin de Sardegna e de Spagna riescian à repiggiâ i contatti co-i discendenti tunexin. Anche dòppo, quande a vitta a portià madame Monique à Pariggi, lê e no se scordià di tabarchin, e a continuià à svòlze un ròllo de cordinamento tra e communitæ, i accademichi, eccetera.
S’arriva coscì a-a primma grande riunion de tutti i tabarchin, do 2008. “L’è stæo inte quell’occaxon che l’è spegou l’idea da candidatua à l’UNESCO”, a ne spiega ancon l’archeòloga. Tutte e instituçioin interessæ, inti diversci paixi, comensan à conlaborâ e o seunno o diventa poscibile. Oua l’urtima poula à tocca à l’agençia de Naçioin Unie. Pe-a soçietæ ligure o discorso o l’è importante ascì pe-o status da seu lengua: se a coltua tabarchiña a vegnisse consciderâ patrimònio de l’umanitæ, o saiæ un primmo riconoscimento instituçionale pe-a lengua zeneise, che o stato italian o no conosce ancon. Maniman ne tocchià dî graçie à unna scignoa nasciua in Belgio!
Lescico
A-o manco: almeno
Ancheu: oggi
Apreuvo: dopo
Circoncirca: più o meno
Derê: dietro
Inandiâlo: avviarlo
Paise (o): Carloforte
Poula: parola
Seunno: sogno
Spegou: sorta
lij_Latn lij_Latn lij_Latn lij_Latn lij_Latn ita_Latn lij_Latn ita_Latn kmr_Latn lij_Latn lij_Latn scn_Latn ita_Latn ita_Latn